Neuvoston perustelut: Neuvoston ensimmäisessä käsittelyssä vahvistama kanta (EU) N:o 11/2021 Euroopan parlamentin ja neuvoston asetuksen antamiseksi unionin avaruusohjelman ja Euroopan unionin avaruusohjelmaviraston perustamisesta sekä asetusten (EU) N:o 912/2010, (EU) N:o 1285/2013 ja (EU) N:o 377/2014 ja päätöksen N:o 541/2014/EU kumoamisesta

(2021/C 162/02)

I JOHDANTO

1. Komissio toimitti 6. kesäkuuta 2018 edellä mainitun asetusehdotuksen ( 1 ) Euroopan parlamentille ja neuvostolle.

2. Euroopan talous- ja sosiaalikomitea antoi lausuntonsa ( 2 ) 17. lokakuuta 2018.

4. Pysyvien edustajien komitea vahvisti yhteisen tulkinnan ( 4 ) 13. maaliskuuta 2019. On huomattava, että tekstissä hakasulkeissa olevat osat jätettiin neuvottelujen ulkopuolelle, koska ne edellyttävät sitä, että monivuotista rahoituskehystä 2021–2027 koskevat neuvottelut saadaan päätökseen ennen kuin neuvosto voi vahvistaa kantansa.

5. Euroopan parlamentti vahvisti ensimmäisen käsittelyn kantansa ( 5 ) 17. huhtikuuta 2019.

6. Monivuotisesta rahoituskehyksestä 2021–2027 päästiin poliittiseen yhteisymmärrykseen 21. heinäkuuta 2020.

7. Puheenjohtajavaltiolle annettiin neuvotteluvaltuudet ( 6 ) 4. marraskuuta 2020, joten neuvotteluja jatkettiin. Kolmikantakokouksia pidettiin kaiken kaikkiaan kolme.

8. Teollisuus-, tutkimus- ja energiavaliokunnan (ITRE) puheenjohtaja lähetti 14. tammikuuta 2021 puheenjohtajavaltiolle kirjeen, jossa todetaan, että jos neuvosto toimittaa virallisesti parlamentille kantansa siinä muodossa kuin se on kyseisen kirjeen liitteessä, hän suosittelee täysistunnolle, että neuvoston kanta hyväksytään tarkistuksitta, kunhan lingvistijuristit ovat viimeistelleet sen.

II TAVOITE

Asetuksella pyritään perustamaan unionin avaruusohjelma ja vahvistamaan sen tavoitteet, talousarvio ja toteuttamissäännöt. Näin voidaan yhdistää ja yksinkertaistaa nykyisiä asetuksia, jotka koskevat Galileoa, EGNOSia, Copernicusta ja avaruusesineiden valvonnan ja seurannan tukikehystä, ja mahdollistaa uusia toimintoja, kuten valtiollinen satelliittiviestintäjärjestelmä (GOVSATCOM).

Asetuksella perustetaan myös Euroopan unionin avaruusohjelmavirasto (EUSPA), joka korvaa Euroopan GNSS-viraston (GSA).

III NEUVOSTON ENSIMMÄISEN KÄSITTELYN KANNAN ANALYYSI

A. Yleistä

Täysistuntoäänestyksen jälkeen Euroopan parlamentti ja neuvosto ovat neuvotelleet päästäkseen sopimukseen toisen käsittelyn varhaisessa vaiheessa neuvoston ensimmäisen käsittelyn kannan perusteella, jonka parlamentti voisi hyväksyä sellaisenaan. Neuvoston ensimmäisen käsittelyn kannan tekstissä on otettu täysin huomioon näiden kahden lainsäätäjän välillä aikaan saatu kompromissi.

B. Keskeiset kysymykset

Yhteisessä tulkinnassa sovittuja seikkoja ei ole muutettu, jollei lingvistijuristien korjauksista muuta johdu. Parlamentin kanssa aikaansaadun kompromissin tärkeimmät kohdat ovat:

— ohjelman kesto,

— säännöt kolmansien maiden ja kansainvälisten järjestöjen osallistumisesta avaruusohjelmaan,

— säännöt, jotka koskevat kolmansien maiden ja kansainvälisten järjestöjen pääsyä SST-palveluihin, GOVSATCOM-palveluihin ja Galileon julkisesti säänneltyyn palveluun,

— omaisuuden omistusta ja käyttöä koskevat tiedot,

— talousarvio ja sen jakautuminen menoluokittain,

— kumulatiivista ja vaihtoehtoista rahoitusta koskevat säännöt,

— kelpoisuus- ja osallistumisedellytykset unionin operatiivisten järjestelmien turvallisuuden, eheyden ja häiriönsietokyvyn säilyttämistä varten,

— Eumetsatin ja muiden yhteisöjen tehtävät,

— työohjelma,

— tarvittavat täytäntöönpanosäädökset ja delegoidut säädökset.

IV LOPUKSI

Neuvoston kannassa on otettu täysin huomioon Euroopan parlamentin ja neuvoston välillä käydyissä neuvotteluissa komission avustuksella aikaansaatu kompromissi. Euroopan parlamentin ITRE-valiokunnan puheenjohtajan pysyvien edustajien komitean puheenjohtajalle osoittama 14. tammikuuta 2021 päivätty kirje vahvistaa tämän kompromissin. ITRE-valiokunnan puheenjohtaja ilmoitti kirjeessä suosittelevansa kyseisen valiokunnan jäsenille ja myöhemmin täysistunnolle, että neuvoston ensimmäisen käsittelyn kanta hyväksyttäisiin tarkistuksitta Euroopan parlamentin toisessa käsittelyssä sen jälkeen, kun kummankin toimielimen lingvistijuristit ovat tarkastaneet tekstin.

(1) Asiak. 9898/18 + ADD 1.

(2) Doc. 13686/18

(3) Doc.15568/18

(4) Asiak. 7481/19 + COR 1.

(5) P8_TA(2019)0402.

(6) Doc. 12594/20